Ehdotus NEUVOSTON ASETUS Neumin käytävän kautta kuljetettavien unionitavaroiden saapumisen ja poistumisen yleisilmoitusten antamista koskevasta vaatimuksesta luopumisesta /* COM/2013/01 final - 2013/0003 (NLE) */





PERUSTELUT 1. EHDOTUKSEN OIKEUDELLINEN TAUSTA Kroatian tasavallan liittymisehdoista ja mukautuksista Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen tehdyn asiakirjan, jäljempänä ’liittymisehtoja koskeva asiakirja’, 2 artiklan mukaan alkuperäisten perussopimusten määräykset sekä toimielinten ennen liittymistä hyväksymien säädösten säännökset ja määräykset sitovat Kroatiaa liittymispäivästä alkaen mainituissa perussopimuksissa ja liittymisehtoja koskevassa asiakirjassa määrätyin edellytyksin. Liittymisehtoja koskevan asiakirjan 43 artiklassa määrätään, että neuvosto määrittelee määräenemmistöllä komission ehdotuksesta ehdot, joilla voidaan luopua vaatimuksesta antaa saapumisen tai poistumisen yleisilmoitus tavaroista, jotka kuljetaan Neumin käytävän kautta. Yhteisön tullikoodeksista 12. lokakuuta 1992 annettua neuvoston asetusta (ETY) N:o 2913/92[1] muutettiin 13. huhtikuuta 2005 annetulla Euroopan parlamentin ja neuvoston asetuksella (EY) N:o 648/2005[2], jäljempänä ’koodeksi’, jotta riskianalyysille saataisiin luotua asianmukainen oikeusperusta. Koodeksin 36 a artiklan 1 kohdan mukaan ja tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2. heinäkuuta 1993 annetun komission asetuksen (ETY) N:o 2454/93[3], jäljempänä ’soveltamisasetus’, 181 c artiklassa säädetyin tietyin poikkeuksin unionin tullialueelle tuoduista tavaroista on annettava yleisilmoitus, jäljempänä ’saapumisen yleisilmoitus’. Koodeksin 182 a artiklan 1 kohdan mukaan ja soveltamisasetuksen 842 a artiklan 3 ja 4 kohdassa säädetyin tietyin poikkeuksin unionin tullialueelta väliaikaisesti poistuvista tavaroista, joita ei viedä, jälleenviedä tai aseteta passitusmenettelyyn, on annettava poistumisen yleisilmoitus. Koodeksin 36 b artiklan 2 kohdassa ja 182 d artiklan 2 kohdassa edellytetään sähköisen tietojenkäsittelymenetelmän käyttöä yleisilmoituksia annettaessa, jotta tulliviranomaisten välinen sähköinen tietojenvaihto olisi mahdollista ja tullitarkastukset voisivat perustua riskianalyysiin, jossa käytetään automatisoituja järjestelmiä, kuten koodeksin 13 artiklassa edellytetään. 2. NEUMIN KÄYTÄVÄ Neumin käytävä on Bosnia ja Hertsegovinan alueen osa, joka ulottuu Adrianmerelle ja jakaa Kroatian maa-alueen kahteen osaan eli erottaa Dubrovnikin kaupunkia ympäröivän alueen maan muusta alueesta. Tällä hetkellä Adrian valtatie, kaksikaistainen D8-tie, joka kulkee Neumin käytävän läpi, on ainoa maaliikenneyhteys Dubrovnikin alueen ja Kroatian muun alueen välillä. Bosnia ja Hertsegovinan alueen läpi Neumissa kulkeva tieosuus on 9,25 kilometriä pitkä. Kroatian alueella on kaksi rajanylityspaikkaa, jotka sijaitsevat Neumin käytävän läpi kulkevan tien molemmissa päissä. Nämä ovat Klek eli Neum I, joka sijaitsee Neumin käytävän länsiosassa, ja Zaton Doli eli Neum II, joka sijaitsee Neumin käytävän itäosassa. Ajoneuvolla matka näiden kahden ylityspaikan välillä kestää 10–15 minuuttia. Dubrovnikin kaupunkia ympäröivällä alueella paikallinen elinkeinoelämä on keskittynyt pääasiassa matkailuun, joka työllistää enimmäkseen pieniä ja keskisuuria yrityksiä, jotka ovat riippuvaisia Kroatian pääasialliselta alueelta tulevista tavaratoimituksista. Näiden toimitusten arvo on yleensä alle 10 000 euroa lähetystä kohden. Tällä hetkellä 89 prosenttia Neumin käytävän kautta kuljetettavista tavaroista on saanut Kroatiassa vapaaseen liikkeeseen luovutettujen tavaroiden aseman. Niitä käytävän kautta kuljetettaessa edellytetään asetuksen (ETY) N:o 2454/92 317 artiklan 2 kohdassa tarkoitettuja T2L-asiakirjaa vastaavia paperisia asiakirjoja. Kroatian tulliviranomaiset varmistavat ajoneuvon tunnistetiedot ja tavaroiden luonteen sekä tarkastavat mukana olevat kaupalliset asiakirjat ennen kuin ne viedään väliaikaisesti pois Kroatian tullialueelta. Tullitarkastukset tehdään tarvittaessa myös, kun tavarat saapuvat uudelleen sen jälkeen, kun ne on kuljetettu Neumin käytävän kautta. Tullitarkastuskapasiteettia on tarkoitus lisätä, kun Kroatia liittyy EU:hun. EU:n tullilainsäädännön soveltaminen Kroatian liittymispäivästä alkaen edellyttää tullimuodollisuuksien, riskianalyysin sekä vaarattomuutta ja turvallisuutta koskevien tarkastusten tekemistä ja tietojen sähköistä antamista ja vaihtoa tässä tarkoituksessa. Tämä vaatii huomattavia investointeja ja toimia asianmukaisen tietoteknisen kehyksen varmistamiseksi. Kun huomioon otetaan Neumin käytävän erityiset olosuhteet, näiden toimenpiteiden soveltaminen tuntuu suhteettoman vaivalloiselta ja kohtuuttomalta. 3. EHDOTUKSEN OIKEUDELLISET NÄKÖKOHDAT Liittymisehtoja koskevan asiakirjan 43 artiklan nojalla neuvosto antaa erityisen säädöksen, jossa säädetään Neumin käytävän kautta kuljetettavien tavaroiden saapumisen/poistumisen yleisilmoitukselle myönnettävää poikkeusta koskevista edellytyksistä. Asiaa koskevan Euroopan unionin yhteisen kannan[4] mukaisesti saapumisen ja poistumisen yleisilmoitusten antamista koskevia poikkeuksia sovelletaan seuraavien edellytysten mukaisesti: – tavaroilla on yhteisöasema, – tavaroiden mukana ovat kaupalliset asiakirjat (kauppalasku tai kuljetusasiakirja), jotka sisältävät vähintään soveltamisasetuksen 317 artiklan 2 kohdassa vaaditut tiedot ja tavaroiden kokonaisarvon, – ajoneuvolla kuljetettavien tavaroiden kokonaisarvo on enintään 10 000 euroa, – Kroatian tulliviranomaiset tekevät kyseiseen asiakirjaan viralliset vahvistusmerkinnät (allekirjoitus, leimat sekä poistumispäivä ja -aika) tavaroiden poistuessa, – lähetykset tai kuljetusvälineet sinetöidään tarvittaessa asianmukaisesti niiden poistuessa Kroatiasta, – kun lähetykset saapuvat uudelleen Kroatian alueelle, tulliviranomaiset tarkistavat asiakirjat, käytävän läpi kulkemiseen käytetyn ajan, mahdolliset sinetit ja tavarat (tarpeen mukaan). Poikkeuksista huolimatta edellytetään, että tehdään riskianalyysejä sekä turvallisuuteen ja vaarattomuuteen liittyviä tarkastuksia, vaihdetaan riskejä koskevia tietoja soveltamisasetuksen 4 g artiklan 2 kohdan mukaisesti ja toteutetaan asianmukaisia toimenpiteitä sääntöjenvastaisuuksia havaittaessa. Kroatian olisi toimitettava komissiolle riittävät todisteet siitä, että tulliviranomaisten soveltamat järjestelyt vastaavat EU:n tullilainsäädännössä riskianalyysille säädettyjä vaatimuksia. Edellä tarkoitetun riskejä koskevien tietojen vaihdon lisäksi Kroatian on annettava yhteisten riskinhallintapuitteiden hyväksyttyjen menettelyjen mukaisesti komissiolle säännöllisesti tietoja todetuista sääntöjenvastaisuuksista ja tarvittaessa niiden perusteella toteutetuista toimenpiteistä. Järjestelmää tarkastellaan uudelleen kaksi vuotta liittymispäivän jälkeen sen moitteettoman soveltamisen varmistamiseksi. Neuvosto muuttaa järjestelyä tai lopettaa sen tarpeen mukaan ja komission ehdotuksesta. 2013/0003 (NLE) Ehdotus NEUVOSTON ASETUS Neumin käytävän kautta kuljetettavien unionitavaroiden saapumisen ja poistumisen yleisilmoitusten antamista koskevasta vaatimuksesta luopumisesta EUROOPAN UNIONIN NEUVOSTO, joka ottaa huomioon Kroatian liittymissopimuksen ja erityisesti sen 3 artiklan 4 kohdan, ottaa huomioon Kroatian liittymisehtoja koskevan asiakirjan ja erityisesti sen 43 artiklan, ottaa huomioon Euroopan komission ehdotuksen, sekä katsoo seuraavaa: (1) Unionin jäsenvaltiot ja Kroatia allekirjoittivat 9 päivänä joulukuuta 2011 sopimuksen Kroatian tasavallan liittymisestä Euroopan unioniin, jäljempänä ’liittymissopimus’. Liittymissopimuksen 3 artiklan 3 kohdan mukaan se tulee voimaan 1 päivänä heinäkuuta 2013, jos kaikki ratifioimiskirjat on talletettu ennen kyseistä päivää. (2) Kroatian tasavallan liittymisehdoista ja mukautuksista Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen tehdyn asiakirjan, jäljempänä ’liittymisehtoja koskeva asiakirja’, 2 artiklan mukaan alkuperäisten perussopimusten määräykset sekä toimielinten ennen liittymistä hyväksymien säädösten säännökset ja määräykset sitovat Kroatiaa liittymispäivästä alkaen mainituissa perussopimuksissa ja liittymisehtoja koskevassa asiakirjassa määrätyin edellytyksin. (3) Neumin alue, jäljempänä ’Neumin käytävä’, on paikka, jossa Bosnia ja Hertsegovinan alue ulottuu Adrianmerelle ja joka erottaa Dubrovnikin alueen Kroatian muusta alueesta. Matkailu on erittäin tärkeää paikalliselle elinkeinoelämälle, joka muodostuu pienistä ja keskisuurista yrityksistä, jotka ovat riippuvaisia Kroatian muulta alueelta tulevista toimituksista. Näiden toimitusten arvo on yleensä enintään 10 000 euroa lähetystä kohden, ja 89 prosentilla näistä tavaroista on Kroatian alueella vapaaseen liikkeeseen luovutettujen tavaroiden asema. (4) Liittymisehtoja koskevan asiakirjan 43 artiklassa määrätään, että neuvosto määrittelee määräenemmistöllä komission ehdotuksesta ehdot, joilla voidaan luopua vaatimuksesta antaa saapumisen tai poistumisen yleisilmoitus unionitavaroista, jotka kuljetetaan Neumin käytävän kautta. (5) Yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92[5] 36 a artiklan 1 kohdan ja 182 a artiklan 1 kohdan mukaisesti unionin tullialueelle saapuvien tai sieltä poistuvien tavaroiden mukana on oltava ennakolta sähköisesti annettu yleisilmoitus, joka sisältää riskianalyysin suorittamiseen tarvittavat tiedot. (6) Paikallisen elinkeinoelämän erityispiirteet huomioon ottaen on asianmukaista säätää siitä, että luovutaan velvoitteesta antaa saapumisen ja poistumisen yleisilmoitukset unionitavaroista, jotka kuljetetaan Neumin käytävän kautta. (7) Tulliviranomaisten olisi tehtävä tarkoituksenmukaisia riskianalyysejä ja turvallisuuteen liittyviä tullitarkastuksia tavaroiden mukana seuraavissa kauppalaskussa ja kuljetusasiakirjoissa olevien tietojen perusteella. (8) Nykyiset järjestelyt poikkeavat yhteisön tullikoodeksissa vahvistetusta periaatteesta, jonka mukaan vaarattomuutta ja turvallisuutta koskevat tiedot on annettava ennakolta sähköisesti. Tarkoituksenmukaisten ja tehokkaiden vaarattomuutta ja turvallisuutta koskevien tarkastusten ja riskianalyysin varmistamiseksi Kroatian olisi varmistettava, että Neumin käytävän rajanylityspaikoilla on tarvittavat henkilöresurssit, välineet ja tarkastusmahdollisuudet. (9) Jos todetaan, ettei lähetys täytä tämän asetuksen vaatimuksia, kyseistä lähetystä ei saa päästää takaisin Kroatian alueelle, jollei asiaan liittyvää riskiä ole arvioitu ja jollei riskianalyysin perusteella ole toteutettu tehokkaita ja kohdennettuja toimenpiteitä. (10) Asetuksen (ETY) N:o 2454/92 4 g artiklan 2 kohdan mukaisen vaarattomuutta ja turvallisuutta koskevien tietojen vaihdon lisäksi Kroatian olisi annettava yhteisten riskinhallintapuitteiden hyväksyttyjen menettelyjen mukaisesti komissiolle säännöllisesti tietoja Neumin käytävän kautta tapahtuvissa tavarakuljetuksissa havaituista sääntöjenvastaisuuksista ja tarvittaessa niiden perusteella toteutetuista toimenpiteistä. (11) Tämän asetuksen moitteetonta soveltamista olisi arvioitava kahden vuoden kuluttua liittymispäivästä, ON HYVÄKSYNYT TÄMÄN ASETUKSEN: 1 artikla Kohde ja soveltamisala Tässä asetuksessa säädetään säännöt, joiden mukaisesti a) luovutaan vaatimuksesta antaa poistumisen yleisilmoitus unionitavaroista, jotka viedään Kroatian alueelta niiden kuljettamiseksi Neumin käytävän kautta; b) luovutaan vaatimuksesta antaa saapumisen yleisilmoitus unionitavaroista, kun ne saapuvat uudelleen Kroatian alueelle sen jälkeen, kun ne on kuljetettu Neumin käytävän kautta. 2 artikla Määritelmät Tässä asetuksessa tarkoitetaan: 1) ’unionitavaroilla’ yhteisön tullikoodeksin 4 artiklan 7 kohdassa määriteltyjä tavaroita; 2) ’Dubrovnikin alueella’ Dubrovnikin hallintoaluetta sellaisena kuin se vahvistetaan Kroatian kansallisen lainsäädännön mukaisesti; 3) ’Kroatian pääasiallisella alueella’ Kroatian aluetta Dubrovnikia lukuun ottamatta; 4) ’Neumin käytävällä’ aluetta, joka on Bosnia ja Hertsegovinan alueen osa ja joka erottaa Dubrovnikin alueen Kroatian pääasiallisesta alueesta; 5) ’tulliviranomaisilla’ Kroatian tulliviranomaisia Neumin käytävän rajanylityspaikkoina toimivilla poistumis- ja uudelleensaapumistoimipaikoilla; 6) ’poistumisella’ tavaroiden poistumista joko Dubrovnikin alueelta Kroatian pääasialliselle alueelle Neumin käytävän kautta tai Kroatian pääasialliselta alueelta Dubrovnikin alueelle Neumin käytävän kautta; 7) ’uudelleensaapumisella’ tavaroiden saapumista Dubrovnikin alueelle Kroatian pääasialliselta alueelta Neumin käytävän kautta tai Kroatian pääasialliselle alueelle Dubrovnikin alueelta Neumin käytävän kautta. 3 artikla Poistumisen tai saapumisen yleisilmoituksen antamista koskevasta vaatimuksesta luopuminen 1. Unionitavaroista ei vaadita niiden poistumisen yhteydessä poistumisen yleisilmoitusta. 2. Unionitavaroista ei vaadita niiden uudelleensaapumisen yhteydessä saapumisen yleisilmoitusta. 4 artikla Vaatimuksesta luopumisen soveltamisedellytykset Edellä olevaa 3 artiklaa sovelletaan, jos seuraavat edellytykset täyttyvät: a) Neumin käytävän kautta kuljetettavia unionitavaroita sisältävän kunkin lähetyksen kokonaisarvo ei ylitä 10 000 euroa tai vastaavaa määrää paikallisena valuuttana. b) tämän artiklan a alakohdassa tarkoitettujen tavaroiden mukana toimitetaan kauppalaskut tai kuljetusasiakirjat, i) joissa annetaan vähintään komission asetuksen (ETY) N:o 2454/93[6] 317 artiklan 2 kohdan ensimmäisessä alakohdassa tarkoitetut tiedot ja tavaroiden kokonaisarvo; ii) joihin tulliviranomaiset ovat tehneet viralliset vahvistusmerkinnät poistumisen yhteydessä; iii) jotka esitetään tulliviranomaisille tarkastettaviksi uudelleensaapumisen yhteydessä. 5 artikla Tullitarkastukset 1. Tulliviranomaiset voivat tehdä Neumin käytävän kautta kuljetettavia unionitavaroita koskeviin tullitarkastuksiin liittyvän riskianalyysin käyttäen muita kuin automaattisia tietojenkäsittelymenetelmiä. 2. Kroatian on varmistettava, että rajanylityspaikoilla, joiden kautta Neumin käytävän kautta kuljetettavat tavarat poistuvat sen alueelta ja saapuvat uudelleen sen alueelle, on kaikki tarvittavat resurssit, välineet, tarkastusmahdollisuudet ja valmiudet sen varmistamiseksi, että tätä asetusta sovelletaan sen liittymispäivänä. 3. Poistumisen yhteydessä tulliviranomaisten on a) asetettava määräaika unionitavaroiden kuljettamiselle Neumin käytävän kautta; b) mainittava kyseinen määräaika ja 4 artiklan b alakohdan ii alakohdassa tarkoitettu kauppalaskujen tai kuljetusasiakirjojen vahvistuspäivä; c) tarvittaessa sinetöitävä ne tavarat tai ne yksittäiset tavarapakkaukset sisältävät tilat, jotka on tarkoitus kuljettaa Neumin käytävän kautta. 4. Uudelleensaapumisen yhteydessä tulliviranomaisten on a) tehtävä riskianalyysi etenkin vaarattomuuden ja turvallisuuden varmistamiseksi; b) tarkastettava tavaroiden mukana olevat kauppalaskut tai kuljetusasiakirjat; c) tarkastettava, että tämän artiklan 3 kohdan a alakohdassa tarkoitettua määräaikaa on noudatettu; d) tarkastettava, että sinetit ovat ehjiä, jos sinettejä on kiinnitetty tämän artiklan 3 kohdan c alakohdan mukaisesti; e) tarvittaessa tarkastettava tavarat fyysisesti; f) poistettava sinetit tarvittaessa. 5. Jos tulliviranomaiset toteavat, ettei jotain tässä asetuksessa säädettyä vaatimusta ole noudatettu, niiden on sallittava tällaisen lähetyksen uudelleensaapuminen, jos a) tarkoituksenmukainen riskianalyysi on tehty; b) tulliviranomaiset ovat a alakohdassa tarkoitetun riskinanalyysin perusteella toteuttaneet tehokkaita toimenpiteitä, joiden erityisenä tavoitteena on ehkäistä turvallisuuteen ja vaarattomuuteen liittyviä riskejä. 6 artikla Ilmoitukset Kroatian on ilmoitettava komissiolle kaikista tämän asetuksen soveltamisessa havaituista sääntöjenvastaisuuksista ja kyseisten sääntöjenvastaisuuksien korjaamiseksi toteutetuista konkreettisista toimenpiteistä kahden kuukauden kuluessa tämän asetuksen voimaantulosta ja viimeistään 1 päivänä maaliskuuta 2014. 7 artikla Kertomus Komissio laatii viimeistään kahden vuoden kuluttua Kroatian liittymisestä neuvostolle kertomuksen, jossa arvioidaan tässä asetuksessa säädettyjen sääntöjen soveltamista. 8 artikla Voimaantulo Tämä asetus tulee voimaan 1 päivänä heinäkuuta 2013, edellyttäen että liittymissopimus tulee voimaan. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EYVL L 302, 19.10.1992, s. 1. [2] EUVL L 117, 4.5.2005, s. 13. [3] EYVL L 253, 11.10.1993, s. 1. [4] Neuvoston asiakirja 12133/11, 28.6.2011. [5] EYVL L 302, 19.10.1992, s. 1. [6] EYVL L 253, 11.10.1993, s. 1.